PATVIRTINTA

 Vilniaus rotušės valdytojo

 2020-06-01 įsakymu Nr. V-2020-21

**PARODŲ ORGANIZAVIMO VILNIAUS ROTUŠĖJE**

**TVARKOS APRAŠAS**

**I. BENDROSIOS NUOSTATOS**

 1. Parodų organizavimo Vilniaus rotušėje (toliau – Rotušė) tvarkos aprašas (toliau – Aprašas) nustato paraiškų parodoms rengti teikimo, atrankos, parodų organizavimo ir eksponavimo tvarką Rotušėje.

 2. Paraiškos teikėjas – meno kūrėjas, kuratorius, kolekcininkas, kultūros, švietimo ar kita institucija, suinteresuota savo lėšomis surengti parodą Rotušėje.

 3. Autorius – tai paraiškos teikėjas, kuris kartu su Rotuše organizuoja parodą Rotušės parodinėse erdvėse.

**II. PARAIŠKOS TEIKIMO IR ATRANKOS TVARKA**

 4. Paraiškų priėmimas Rotušės interneto svetainėje skelbiamas vieną ar kelis kartus per metus, pagal poreikį.

 5. Paraiškų priėmimas skelbiamas Rotušės interneto svetainėje ne trumpiau, nei 30 kalendorinių dienų.

 6. Paraiškos teikėjas, atsižvelgdamas į Rotušės interneto svetainėje nurodytus terminus, pateikia Parodos organizavimo Vilniaus rotušėje paraišką (toliau – Paraiška, 1 priedas) el. paštu paraiskos@vilniausrotuse.lt.

 7. Paraiškoje būtina nurodyti:

 7.1. Paraiškos teikėjo kontaktinius duomenis;

 7.2. parodos pavadinimą, jos turinį, pobūdį, pageidaujamą laiką ir Rotušės erdvę;

 7.3. prie paraiškos būtina pridėti parodos turinį ir pobūdį atspindinčią vizualinę medžiagą ir autoriaus / kuratoriaus CV.

 8. Paraiškas svarsto ir parodas atrenka Komisija, sudaryta iš ne mažiau kaip 2 dailės srities ekspertų (menotyrininkų, menininkų). Komisijoje gali dalyvauti ir Savivaldybės bei Rotušės atstovai.

 9. Parodos vertinimo kriterijai:

 9.1. meninė vertė;

 9.2. parodos aktualumas.

 10. Remiantis Komisijos atrinktomis parodomis, parodas kuruojantis darbuotojas sudaro ir vykdo parodų planą. Su kiekvienu Autoriumi pasirašoma Parodos organizavimo Vilniaus rotušėje sutartis (toliau – Sutartis, 2 priedas).

 11. Iškilus nenumatytiems atvejams, Rotušė turi teisę koreguoti parodų planą ir / ar parodų laiką. Apie tai parodas kuruojantis darbuotojas iš anksto informuoja Autorių.

**III. ŠALIŲ TEISĖS IR ĮSIPAREIGOJIMAI**

 12. Autorius įsipareigoja:

 12.1. parodai pristatyti eksponatus, kurie nepažeidžia kitų asmenų autorinių teisių, prekinių ženklų ar patentų;

 12.2. parengti parodos ekspoziciją ir etiketažą;

 12.3. pristatyti ir atsiimti eksponatus taip, kaip numatyta Sutartyje;

 12.4. apmokėti visus, su parodos surengimu susijusius, kaštus.

 13. Autoriui griežtai draudžiama eksponuojant parodą eksponatų tvirtinimui, etiketažui naudoti medžiagas, galinčias palikti fizinių defektų ant Rotušės sienų ir / ar naudojamo inventoriaus.

 14. Rotušė pasirūpina, kad informacija apie vykstančią parodą būtų talpinama Rotušės interneto svetainėje, Facebook paskyroje bei išsiunčia pranešimą spaudai.

 15. Parodos atidarymo viešinimu ir svečių kvietimu rūpinasi abi šalys.

 16. Už parodos eksponatų saugumą Rotušė neatsako. Pastebėjus, jog parodos eksponatas dingo arba parodos metu jame atsirado fizinių pažeidimų, kuo skubiau apie tai praneša Autoriui.

 17. Parodų lankymo laiką ir vidaus tvarką nustato Rotušė.

**IV. BAIGIAMOSIOS NUOSTATOS**

 18. Visi nesutarimai, kilę dėl šio Aprašo vykdymo, sprendžiami derybų būdu, o nepavykus susitarti, ginčai sprendžiami Lietuvos Respublikos įstatymų nustatyta tvarka.

\_\_\_\_\_\_\_\_\_\_\_